रायपुर. विधानसभा के सीएम सचिवालय में दोपहर करीब 2.30 बजे मुख्य सचिव विवेक ढांड और डीजीपी एएन उपाध्याय को बुलाया। दोनों जैसे ही अंदर जाते हैं मुख्यमंत्री डॉ. रमन सिंह डीजीपी से सीधे पूछते हैं-सुकमा एसपी ने जो कहा है (मानवाधिकार कार्यकर्ताओं को वाहन से कुचल देना चाहिए) वह सही है या गलत? अगर गलत है तो खंडन जारी करें। ध्यान रहे, मैं खुद भी पता करवा रहा हूं। अगर एसपी ने ऐसी धमकी दी है तो सूरज ढलने के पहले एसपी वहां नहीं रहना चाहिए। परिणाम यह हुआ कि शाम तक सुकमा एसपी इंदिरा कल्याण एलेसेला को हटा दिया गया।
दोपहर को जब यह वाकया हुआ, तब वहां पर कई और अफसर थे। दरअसल एसपी के बयान के बाद राज्य में काफी तीखी प्रतिक्रिया हुई। बताते हैं कि मुख्यमंत्री सचिवालय के वरिष्ठ अफसरों ने सुबह से पतासाजी करवाई। उसके बाद डीजीपी को तलब किया गया। साथ में मुख्य सचिव भी बुलाए गए। दोनों के सामने ही सीएम ने अपनी तल्खी इस अंदाज में सामने रखी कि किसी को जवाब देते नहीं बना। सीएम ने तो डीजीपी से यहां तक कह दिया कि आप डीजीपी हैं और कर क्या रहे हैं। अफसरों पर आपका नियंत्रण है या नहीं? उन्होंने यह बात भी कही कि अफसर हैं तो अफसरों जैसा काम करें। उनका काम लोगों को धमकाना नहीं है। मुख्यमंत्री की नाराजगी के चलते शाम को मुख्य सचिव ने छह जिलों के एसपी बदलने के आदेश जारी कर दिए। इसमें सुकमा के विवादास्पद एसपी को एसआईबी रायपुर में एसपी बनाया गया है। बाद में सीएस और डीजीपी को तलब करने के बाद मुख्यमंत्री ने सदन में भी अपनी नाराजगी तल्ख शब्दों में जाहिर की। उन्होंने कहा कि आईएएस हों या आईपीएस या अन्य किसी सेवा के अफसर, मर्यादा भंग करने वाले अफसरों के खिलाफ कठोर कार्रवाई होगी। किसी को बख्शने या छोड़ने का सवाल ही नहीं है।
छह एसपी की नई पोस्टिंग
नाम पुराना प्रभार नया प्रभार
शेख आरिफ बलौदाबाजार एसपी बस्तर
आरएन दास बस्तर बलौदाबाजार
अभिषेक मीणा नारायणपुर सुकमा
आईके एलेसेला सुकमा एसआईबी
संतोष सिंह कोंडागांव नारायणपुर
आशुतोष सिंह एसटीएफ बघेरा कोंडागांव
एसआरपी कल्लूरी का प्रभाव पूरी तरह समाप्त
सुकमा के साथ बस्तर के एसपी आरएन दास को भी बदला गया है। ऐसा माना जा रहा है कि ये दोनों एसपी बस्तर के विवादास्पद आईजी रहे एसआरपी कल्लूरी के संपर्क में थे और उनके ही इशारे पर इस तरह का माहौल बनाने में लगे थे। ऐलेसेला ने वह बयान भी गुरुवार को पंडरीपानी के एक कार्यक्रम में कल्लूरी और दास की मौजूदगी में ही दिया था। इस कारण सरकार ने अब बस्तर से कल्लूरी के पूरे प्रभाव को खत्म करने का फैसला कर लिया। उल्लेखनीय है कि कुछ दिनों पहले ही विवादों से घिरने के बाद कल्लूरी को बस्तर आईजी के पद से हटाकर सुंदरराज को वहां का डीआईजी बनाया गया है।
hin_Deva hin_Deva bho_Deva hin_Deva bho_Deva mag_Deva npi_Deva npi_Deva bho_Deva awa_Deva hin_Deva hin_Deva